Forpligtelse til offentlig tjeneste, hvad angår ruteflyvning mellem Balearerne i henhold til Rådets forordning (EØF) nr. 2408/92

(2003/C 307/03)

(EØS-relevant tekst)

I. Berørte luftruter

Beflyvningen af følgende ruter er omfattet af forpligtelsen til offentlig tjeneste:

a) Mallorca-Ibiza

b) Mallorca-Menorca

c) Menorca-Ibiza

II. Generelle betingelser

1. EU-luftfartsselskaber, som ønsker at gennemføre ruteflyvning i overensstemmelse med forpligtelserne til offentlig tjeneste, skal være i besiddelse af en gyldig licens i henhold til Rådets forordning (EØF) nr. 2407/92(1) om udstedelse af licenser til luftfartsselskaber.

2. Selskaberne skal fremlægge en flyveplan for ruter, der er omfattet af forpligtelser til offentlig tjeneste, for la Dirección General de Aviación Civil (generaldirektoratet for civil luftfart). Denne plan skal vedrøre en sammenhængende periode på mindst 12 måneder og fremlægges uafhængigt af planer for beflyvning af andre ruter på de datoer og inden for de frister, som er fastsat. Planen skal indeholde følgende oplysninger:

a) Den rute, der ønskes befløjet

b) Flyveperioder som fastsat af Den Internationale Luftfartssammenslutning (IATA)

c) Flyvenummer

d) Tidsplan for flyvninger

e) Kapacitet

f) Flyveperiode og -dage

g) Flytype/antal pladser /lastekapacitet

h) Evt. opbygning af passagerkabine

i) Skriftlig bekræftelse af kendskab til og godkendelse af betingelserne for kontinuerlig flyvning, der indgår i disse forpligtelser til offentlig tjeneste.

Selskabet skal endvidere fremlægge en skriftlig redegørelse for priser og betingelser for anvendelse af billetpriser i henhold afsnit III, pkt. 2.

3. Der skal i forbindelse med fremlæggelse af de nævnte planer tages hensyn til følgende:

3.1. Hvert selskab fremlægger sine flyveplaner, som opdeles på vinterflyvninger og sommerflyvninger, på følgende datoer og betingelser:

a) Hvis planens start falder sammen med sommerperiodens start, fremlægges den inden den 1. marts og vedlægges et udkast til en plan for den efterfølgende vinterperiode.

b) Hvis planens start falder sammen med vinterperiodens start, fremlægges den inden den 1. oktober og vedlægges et udkast til en plan for den efterfølgende sommerperiode.

3.2. Hvis beflyvningen igangsættes på et andet tidspunkt, fremlægger selskabet sin flyveplan mindst 30 kalenderdage forud for den planlagte igangsættelse af aktiviteterne og vedlægger en flyveplan for den periode, hvor aktiviteterne indledes, sammen med et udkast til en plan for den resterende del af perioden, således at man når op på en samlet beflyvningsperiode på 12 måneder. Fra den flyveperiode, der følger efter perioden for igangsættelse af aktiviteterne, følger selskabet den fremgangsmåde, der er fastsat i pkt. 3.1.

3.3. Flyveplanerne betragtes som godkendt, hvis la Dirección General de Aviación Civil ikke har udtalt sig om dem inden udløbet af de nævnte frister. Iværksættelsen af planerne kan imidlertid i alle tilfælde ske, når de er udtrykkeligt godkendt af la Dirección General de Aviación Civil.

3.4. Luftfartsselskaberne forpligter sig til at gennemføre de planmæssige flyvninger i en sammenhængende periode på mindst 12 måneder. Hvis et nyt selskab indleder beflyvning, eller hvis der sker en mærkbar stigning i en operatørs flyvninger på en bestemt rute, kan de andre selskaber, der opererer på den nævnte rute, vælge enten at fastholde deres planer, øjeblikkeligt foretage justeringer af deres planer - uden at dette berører opfyldelsen af forpligtelsen til offentlig tjeneste - eller, hvis de finder det hensigtsmæssigt, vælge ikke at fortsætte beflyvningen af ruten eller ruterne under en åben ordning efter udløbet af den obligatoriske periode. Et selskab kan imidlertid standse aktiviteterne definitivt, hvis det mindst 6 måneder forud for den planlagte indstilling af flyvningerne giver la Dirección General de la Aviación Civil meddelelse herom.

4. Hvis belægningen på en rute i sommerperioden eller vinterperioden for samtlige opererende selskaber til stadighed overstiger 75 %, bør de aktive operatører, medmindre der er tale om årstidsbetinget beflyvning af ruterne, træffe passende foranstaltninger til forøgelse af kapaciteten for at bringe belægningsprocenten ned, hvis de da ikke tilbyder billetpriser, der er mere fordelagtige for forbrugerne end dem, der er fastsat under "Billetpriser" i pkt. 2, litra a), i afsnit III, "Særlige betingelser".

5. I denne aftale forstås ved:

a) Billetpris: Den pris, udtrykt i euro, som passagererne skal betale til luftfartsselskaberne eller deres agenter for at transportere dem og deres bagage ad luftvejen, og de betingelser, der er gældende for denne pris, inklusive afgifter, vederlag og provisioner til rejsebureauer og andre mellemled.

b) Basisbilletpris: Den laveste fuldt fleksible pris for en enkeltbillet eller en returbillet, som tilbydes i mindst samme omfang som enhver anden fuldt fleksibel billetpris for samme flyvning.

III. Særlige betingelser

1. Der gælder følgende særlige betingelser for forpligtelsen til offentlig tjeneste for de ruter, der er nævnt i afsnit I:

1.1. For beflyvningen af ruterne Mallorca-Ibiza og Mallorca-Menorca skal der garanteres afgange mellem klokken 7 og 9 og tilbageflyvning sidst på dagen med de begrænsninger, der er betinget af lufthavnenes driftstidspunkter. Hvis der er behov herfor, bør kapaciteten i det pågældende tidsrum øges for at imødekomme efterspørgslen, enten ved anvendelse af større fly eller forøgelse af antallet af afgange. Flyveplanerne bør gøre det muligt at rejse ud og tilbage samme dag med et ophold på otte timer på bestemmelsesstedet. Luftfartsselskaberne skal i forbindelse med godstransport prioritere transport af aviser og blade, medicin og produkter, der er af afgørende betydning for Menorcas og Ibizas økonomi som f.eks. smykker eller fodtøj.

1.2. Hvad angår beflyvningen af ruten Menorca-Ibiza, kan forpligtelsen til offentlig tjeneste - hvis der ikke er direkte forbindelser - opfyldes ved flyvninger via Mallorca, hvis disse som et minimum muliggør én daglig forbindelse mellem begge øer med en samlet flyvetid på højest 2 timer, som gør det muligt at rejse ud og tilbage den samme dag med et ophold på mindst 6 timer på bestemmelsesstedet, medmindre disse krav opfyldes med flyvninger med mellemlanding på en af øerne og med afgang fra eller ankomst til den anden ø. Disse flyvninger skal gennemføres af EU-selskaber, der benytter en EU-lufthavn til afgang eller ankomst.

1.3. Luftfartsselskaberne skal i videst muligt omfang koordinere deres flyvninger til og fra Ibiza med sejlplanerne for de fartøjer, der står for den faste rutesejlads mellem Ibiza og Formentera.

1.4. Luftfartsselskaberne skal til stadighed tilpasse det gennemsnitlige daglige antal flyafgange til det antal pladser, der som et minimum skal tilbydes (jf. pkt. 1.5).

1.5. Selskaberne skal som et minimum tilbyde følgende antal flyafgange og kapacitet for hver flyveperiode:

a) Mellem Mallorca og Ibiza

I vinterperioden skal der tilbydes mindst fire daglige returflyvninger. I sommerperioden skal der tilbydes mindst fem daglige returflyvninger.

Minimumskapaciteten i hver rejseretning skal være følgende:

- i IATAS-vinterperioden: 63000 pladser

- i IATAS-sommerperioden: 107000 pladser

b) Mellem Mallorca og Menorca:

I vinterperioden skal der tilbydes mindst fire daglige returflyvninger. I sommerperioden skal der tilbydes mindst fem daglige returflyvninger.

Minimumskapaciteten i hver rejseretning skal være følgende:

- i IATAS-vinterperioden: 71000 pladser

- i IATAS-sommerperioden: 110000 pladser

c) Mellem Menorca og Ibiza:

Flyveplanerne skal være i overensstemmelse med pkt. 1.2 i afsnit III, "Særlige betingelser".

2. Billetpriser

De højeste priser for en enkeltbillet på alle ruter er følgende:

a) Mallorca-Ibiza: 72 EUR

b) Mallorca-Menorca: 72 EUR

c) Menorca-Ibiza: 101 EUR

El Ministro de fomento (ministeren for udvikling) foretager på anmodning fra selskaber, der beflyver ruter omfattet af forpligtelser til offentlig tjeneste, hvert år i januar en tilpasning af de nævnte billetpriser med et beløb, der beregnes på grundlag af ændringer i Índice General Nacional del Sistema de Índices de Precios al Consumo (det nationale forbrugerprisindeks) under hensyntagen til omkostninger der påvirkes direkte af de årlige prisudsving (skønsvist 73 % af et luftfartsselskabs samlede omkostninger). Hvad angår luftfartsafgifterne, som omfatter en landingsafgift, en afgift for flyvekontroltjeneste og en afgift for anvendelse af navigationsstøttenettet for fly, tages der hensyn til de stigninger, der for det pågældende år er fastsat for hver af disse afgifter i Ley de Medidas Fiscales, Administrativas y del Orden Social (lov om skattemæssige, administrative og sociale foranstaltninger), og som overføres til billetpriserne med en vægtning på op til 4 % for hver af disse afgifter. Revisionen af billetpriserne påvirker under ingen omstændigheder de nævnte afgifter og priser, der opkræves som fastsat. Resultatet af revisionen meddeles de berørte luftfartsselskaber.

Hvis luftfartsselskabernes driftsomkostninger ved beflyvningen øges unormalt, uforudsigeligt og af årsager, som luftfartsselskaberne ikke har indflydelse på, kan el Ministro de Fomento forhøje den maksimale billetpris på foranledning af selskaberne i forhold til den konstaterede omkostningsstigning. Den ændrede billetpris meddeles luftfartsselskaberne på de pågældende ruter og træder i kraft inden for en tidsfrist, der tilpasses omstændighederne. Der gives ligeledes meddelelse til Europa-Kommissionen med henblik på offentliggørelse i Den Europæiske Unions Tidende.

Luftfartsselskabernes rabatpriser og basisbilletpriser må ikke overstige de ovenfor fastsatte grænser. De fastsættes efter følgende retningslinjer:

a) Den belægning på 75 %, der er fastsat i pkt. 4 i afsnit II, "Generelle Betingelser", kan overskrides, hvis billetpriserne for denne supplerende kapacitet er mindst 20 % lavere end selskabets registrerede basisbilletpris.

b) Luftfartsselskaberne er forpligtet til at tilbyde billetpriser, der ligger under den registrerede basisbilletpris (den procentvise nedsættelse og betingelserne fastsættes frit af selskaberne), for unge under 22 år, personer, der er fyldt 65, grupper eller hold, der er hjemmehørende i den selvstyrende region Balearerne, samt syge med oprindelse på Ibiza og Menorca, der har behov for hospitalsbehandling på Mallorca. De nedsættelser, der anvendes på billetpriserne for disse grupper, skal være mindst 10 % lavere end den registrerede basisbilletpris. Hvor der er tale om syge med behov for lægebehandling, skal de for at kunne nyde godt af den økonomiske fordel fremlægge en attest fra Balearernes sundhedsvæsen, som godtgør behovet for transport. I hastende tilfælde, som er behørigt begrundet ved en attest, er selskabet forpligtet til at transportere patienten på det ønskede flyvetidspunkt.

c) Luftfartsselskaberne er forpligtet til at registrere deres billetpriser hos la Dirección General de Aviación Civil senest 30 kalenderdage, inden de træder i kraft. Priserne anses for at være godkendt, hvis la Dirección General de Aviación Civil femten kalenderdage efter registreringen ikke har udtalt sig herom. De kan imidlertid træde i kraft inden den nævnte frist, hvis de godkendes udtrykkeligt.

d) Hvad angår billetpriserne uden restriktioner på de flyruter, der er omhandlet i afsnit I, vil der for spanske statsborgere og statsborgere fra de øvrige medlemsstater i EU, som har bopæl på Balearerne, kunne anvendes subventionerede billetprisnedsættelser i henhold til den gældende lovgivning.

e) Betingelserne for godkendelse af bopæl samt betalinger til luftfartsselskaberne for tidligere anvendte rabatter bør være i overensstemmelse med Real Decreto (kongeligt dekret) nr. 1316/2001 af 30. november 2001, som omhandler billetrabatter ved ruteflyvning og -sejlads for indbyggerne i de selvstyrende regioner De Kanariske Øer og Balearerne og i byerne Ceuta og Melilla.

El Ministro de Fomento kan på baggrund af en rapport fra la Comisión Mixta (fællesudvalget) ændre de maksimumbilletpriser, der er fastsat i dette afsnit, til referencepriser med visse muligheder for udsving, der fastsættes afhængigt af konkurrencevilkårene på markedet.

3. Flyvningernes kontinuitet

Bortset fra tilfælde af force majeure må antallet af aflyste flyvninger, som luftfartsselskabet er direkte ansvarligt for, ikke overstige 2 % af de planmæssige flyvninger pr. IATA-periode. Bortset fra tilfælde af force majeure må forsinkelserne for 90 % af flyvningerne ikke være på mere end 30 minutter.

4. Kommerciel udnyttelse af flyvningerne

Pladsbilletterne og tjenesteydelserne som helhed formidles via distributionskanaler, som tager hensyn til tjenesteydelsernes karakteristika og behovet for at garantere passende information til forbrugerne til den lavest mulige pris.

(1) EFT L 240 af 24.8.1992, s. 8.